עטאא ג'אבר

עטאא ג'אבר (בערבית: عطا جابر; נולד ב-3 באוקטובר 1994) הוא כדורגלן פלסטיני יליד-ישראל, המשחק בעמדת הקשר האחורי בנפטצ'י באקו מליגת העל באזרבייג'ן ובנבחרת פלסטין.

קריירת מועדונים
ג'אבר נולד וגדל במג'ד אל-כרום, ישראל, למשפחה ערבית-מוסלמית ממוצא פלסטיני. החל לשחק כדורגל במחלקת הנוער של מכבי חיפה.

ב-2 באפריל 2012 ערך את הופעת הבכורה שלו בקבוצה הבוגרת של מכבי חיפה, בניצחון 3–0 על מ.ס אשדוד. ג'אבר פתח בהרכב ואף בישל את השער הראשון במשחק לדלה ימפולסקי. למרות הבכורה המוקדמת, בעונת 2012/2013 ג'אבר שותף בעיקר במשחקי קבוצת הנוער, במדיה כבש 3 שערים באותה העונה ואף זכה עמה בדאבל.

ב-18 במאי 2013, במהלך משחק קבוצת הנוער של מכבי חיפה נגד מכבי נתניה, תוקל ג'אבר בחריפות, נאלץ לעבור ניתוח והחמיץ את עונת 2013/2014 כולה. ג'אבר עבר שיקום ממושך, ולאחר שנה ושלושה חודשים מאז הפציעה, ב-13 באוגוסט 2014, עלה לראשונה על כר הדשא במשחקה של מכבי חיפה מול הפועל עכו במסגרת גביע הטוטו.

ב-3 בפברואר 2015 הושאל לבני סכנין, יחד עם מוחמד כליבאת ועאיד חבשי, במסגרת עסקת ההשאלה שהביאה את הבלם אברהם פאס למכבי חיפה, ובתום העונה חזר למכבי חיפה.

ב-29 בדצמבר 2016 החליטה הנהלת מכבי חיפה לשחרר את ג'אבר, וב-31 בינואר 2017 הוא חתם לארבע וחצי שנים בבני סכנין מליגת העל הישראלית. בתום עונת 2018/2019 ירד ג'אבר ביחד עם קבוצתו בני סכנין לליגה הלאומית.

ב-29 באוגוסט 2021 הצטרף למ.ס. אשדוד מליגת העל, לעונה אחת עם אופציה לעונה נוספת.

ב-23 ביוני 2022 חתם בנפטצ'י באקו מליגת העל האזרית.

קריירת נבחרות

ישראל 
הייתה לו הופעה אחת במדי נבחרת הנוער של ישראל עד גיל 19 ב-2012.

ב-6 בנובמבר 2015 מונה לקפטן הנבחרת הצעירה עד גיל 21, במדיה ערך 8 הופעות וכבש שני שערים, ושיחק עמה בשנים 2015–2016.

פלסטין 
ב-1 ביוני 2023 זומן ג'אבר לנבחרת פלסטין הבוגרת  – וכשבועיים אחר כך, ב-14 ביוני 2023, ערך במדיה את הופעת הבכורה שלו – כשג'אבר גם פתח בהרכב ואף השלים 90 דקות, במהלך משחק הכנה בחוץ של הנבחרת הפלסטינית מול נבחרת אינדונזיה שהסתיים בתיקו 0–0.

חיים אישיים 
במהלך מבצע שומר החומות של צה"ל במאי 2021, נטען כי ג'אבר תמך לכאורה בפורעים הערבים כששיתף ברשתות החברתיות שלו את לוח-הזמנים של מוקדי ההפגנות האלימות נגד האוכלוסייה היהודית בישראל, עם פירוט השעה של כל אחת ואחת מהן.

קישורים חיצוניים

 עמוד השחקן באתר מכבי חיפה

הערות שוליים

כדורגלנים ישראלים
כדורגלנים ערבים ישראלים
קשרי כדורגל ישראלים
מג'ד אל-כרום: כדורגלנים
כדורגלני מכבי חיפה
כדורגלני בני סכנין
כדורגלני מועדון ספורט אשדוד
כדורגלני נפטצ'י באקו
כדורגלנים ישראלים באזרבייג'ן
מוסלמים
ישראלים שנולדו ב-1994
כדורגלני נבחרת פלסטין